Райнер Мария Рилке
Начало на любовта

Превод от немски: Петър Велчев, 1979

chitanka.info

Усмивката ни, първата усмивка.

Каква бе тя? — Ухаеха липите

в притихналия парк. Внезапно ние

един във друг се взряхме до усмивка.

И в нея затрептя далечен спомен

за зайчето, играещо в тревата,

за детството на нашата усмивка.

С годините тя стана някак строга.

Напомняше на оня лебед, който

следяхме ние как надве разсича

нощта над езерото. И с корони

дърветата на фона на небето —

сияещо и чисто — начертаха

едно — към бъдещето взряно, нежно,

усмихнато лице.

1915

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.